ΓΡΑΠΤΗ ΕΡΩΤΗΣΗ P-0065/98 υποβολή: Francesco Baldarelli (PSE) προς την Επιτροπή (15 Iανουαρίου 1998)

Θέμα: Πάγωμα των κεφαλαίων του Χρηματοδοτικού Μέσου Προσανατολισμού της Αλιείας (SFOP) για νέες ναυπηγήσεις και εκσυχρονισμό

Κατά τη συνεδρίαση της Συμβουλευτικής Επιτροπής Αλιείας - ομάδας εργασίας «δομές των στόλων», η οποία διεξήχθη στις 17 Δεκεμβρίου 1997, ο εκπρόσωπος της Επιτροπής, κ. Σαμαράς, παρουσίασε το κείμενο της Επιτροπής σχετικά με την έγκριση του Προγράμματος Πολυετούς Προσανατολισμού (POP IV).

Το εν λόγω κείμενο παρουσιάζει το πώς η Επιτροπή δεν προτίθεται να χορηγήσει βοήθεια για τη ναυπήγηση ή τον εκσυγχρονισμό των στόλων σε εκείνα τα κράτη μέλη τα οποία δεν έχουν τηρήσει τους στόχους μείωσης που ορίζει το POP III. Τα στοιχεία που αναφέρονται

στην Ιταλία δεν είναι οριστικά, αποδεικνύουν όμως την ύπαρξη προβλήματος ως προς την επίτευξη των στόχων. Συγκεκριμένα, ανακύπτει ότι δεν έχουν επιτευχθεί οι στόχοι για την αλιεία με τράτες κατά 35%(GT) και κατά 36%(KW), για δε τους λοιπούς τομείς της αλιείας κατά 5%(GT και KW) επί ενός συνόλου μη επιτευχθείσας μείωσης ύψους 12%. Κατά την Επιτροπή η Ιταλία πρέπει να παγώσει τα κεφάλαια του SFOP που προβλέπονται για νέες ναυπηγήσεις ή εκσυγχρονισμό, έστω κι αν το εν λόγω κράτος μέλος ακολουθεί έναν ιδιαίτερο μηχανισμό ο οποίος προβλέπει τη ναυπήγηση νέων σκαφών μόνο μετά την καταστροφή ενός σκάφους μεγαλύτερης χωρητικότητας.

Ταυτόχρονα, διαπιστώνουμε αντικειμενικά ότι άλλα κράτη μέλη, όπως το Ηνωμένο Βασίλειο, η Γερμανία, οι Κάτω Χώρες, η Γαλλία και η Σουηδία έχουν επιτύχει τους στόχους που προβλέπονται στο POP III και έχουν μειώσει την αλιευτική τους δραστηριότητα (ημέρες αλίευσης).

Δεν νομίζει η Επιτροπή ότι και η Ιταλία μπορεί να διεκδικήσει τους ίδιους όρους που ισχύουν για τα άλλα κράτη μέλη και να υπολογίσει τη μείωση των ημερών δραστηριότητας στη θάλασσα, οι οποίες αναμφισβήτητα οδηγούν στη μείωση της αλιευτικής προσπάθειας, και η οποία ισχύει στην Ιταλία εδώ και πολύ καιρό;

Δεν νομίζει η Επιτροπή ότι και η Ιταλία έχει στην ουσία επιτύχει τους στόχους που έχει θέσει το POP III, καθώς έχει υιοθετήσει ένα αποτελεσματικό σύστημα μείωσης της προσπάθειας για την οποία προβλέπεται χορήγηση κεφαλαίων από το SFOP για τις νέες ναυπηγήσεις υπό την προϋπόθεση και μόνο της καταστροφής του 120% των σκαφών των νέων μονάδων;

Δεν νομίζει επίσης η Επιτροπή ότι η άρνηση για χορήγηση κεφαλαίων του SFOP ακόμα και για θέματα ασφάλειας μπορεί να βλάψει ολόκληρο το σώμα και συγκεκριμένα τους εργαζόμενους;

Απάντηση της κ. Bonino εξ ονόματος της Επιτροπής (23 Φεβρουαρίου 1998)

Απαραίτητη προϋπόθεση για τη χορήγηση βοήθειας για τον εκσυγχρονισμό και τη ναυπήγηση των στόλων, στο πλαίσιο του Χρηματοδοτικού Μέσου Προσανατολισμού της Αλιείας (ΧΜΠΑ), αποτελεί η τήρηση των στόχων των Προγραμμάτων Πολυετούς Προγραμματισμού (POP) από τα υπό εξέταση κράτη μέλη. Μοναδική εξαίρεση αποτελούν οι περιπτώσεις εκσυγχρονισμού που δεν συμβάλουν σε αύξηση της αλιευτικής προσπάθειας.

Στο πλαίσιο του POP IV, διάφορα κράτη μέλη τάχθηκαν υπέρ της επίτευξης μέρους των στόχων τους με μείωση της αλιευτικής τους δραστηριότητας. Για το σκοπό αυτό, θα πρέπει να οριστεί ένα αυστηρό πλαίσιο καθορισμού των σχετικών αλιευτικών δραστηριοτήτων και να εφαρμοστεί ένα πρόγραμμα ελέγχου της πρόσβασης μεμονωμένων σκαφών στις συγκεκριμένες περιοχές αλιείας. Η επιλογή της μείωσης της αλιευτικής δραστηριότητας ενδέχεται να ισχύσει για την Ιταλία, υπό την προϋπόθεση ότι θα τηρηθούν τα ανωτέρω κριτήρια.

Παράλληλα, χορηγούνται ενισχύσεις για την απόσυρση σκαφών, προκειμένου να παρασχεθούν κίνητρα στα κράτη μέλη να μειώσουν τα σκάφη μεγαλύτερης χωρητικότητας. Ενισχύσεις για τη ναυπήγηση σκαφών χορηγούνται μόνο μετά την μη επιδοτούμενη απόσυρση σκαφών μεγαλύτερης χωρητικότητας, και μόνον αν ο στόλος δεν πληροί τους στόχους που ορίζει το POP.

Όπως επεσήμανε το αξιότιμο μέλος του Κοινοβουλίου, τα στοιχεία που αφορούν το ιταλικό POP είναι προσωρινά. Η έγκαιρη ενημέρωση της Επιτροπής με αξιόπιστα στοιχεία εναπόκειται στις ιταλικές αρχές.

Σύμφωνα με το αξιότιμο μέλος του Κοινοβουλίου, είναι γεγονός ότι ο μηχανισμός, ο οποίος προβλέπει ότι αποσύρονται περισσότερα σκάφη μεγαλύτερης χωρητικότητας από αυτά που κατασκευάζονται, θα οδηγήσει σε μείωση των σκαφών μεγαλύτερης χωρητικότητας, χωρίς ωστόσο να είναι νομικώς δυνατό να εφαρμοστεί ανάλογο σύστημα στην Ιταλία, όσο η τελευταία δεν τηρεί τους στόχους του POP.

Η Επιτροπή δεν θεωρεί την πολιτική που ακολουθεί ως αντιπαραγωγική. Τα ποσοστά των ενισχύσεων για τη ναυπήγηση είναι, σε γενικές γραμμές, ανάλογα των ενισχύσεων για την απόσυρση, και συνεπώς η χορήγηση χρηματοδοτικής ενίσχυσης για απόσυρση, η οποία δεν συνοδεύεται από ναυπήγηση νέου σκάφους, αποτελεί ένα ακόμη πιο αποδοτικό τρόπο απόσυρσης του πλεοναζόντων σκαφών μεγαλύτερης χωρητικότητας.

Η Επιτροπή εκτιμά ότι η χορήγηση ενίσχυσης στα κράτη μέλη για τον εκσυγχρονισμό ή τη ναυπήγηση σκαφών, η οποία υπερβαίνει τους στόχους των ΠΠΠ τους, υποδηλοί μη αποτελεσματική χρήση του δημοσίου χρήματος. Η χορήγηση ανάλογων ενισχύσεων ενεργεί ως αποτελεσματικό κίνητρο για τα κράτη μέλη που εκπληρώνουν τους στόχους των ΠΠΠ τους.

Είναι γεγονός ότι η μείωση του δυναμικού μπορεί, βραχυπρόθεσμα, να επηρεάσει αρνητικά τον τομέα της απασχόλησης και, για το σκοπό αυτό, τα συνοδευτικά μέτρα, που χρηματοδοτούνται από το ΧΜΠΑ, αποβλέπουν να λειτουργήσουν αντισταθμιστικά. Μακροπρόθεσμα, προσδοκώνται σημαντικά οφέλη από την ανασυγκρότηση των στόλων, γεγονός που αποτελεί σημαντικό στοιχείο για τη βιωσιμότητα του τομέα. Αν δεν μειωθεί ο αριθμός των σκαφών μεγαλύτερης χωρητικότητας, οι μακροπρόθεσμες επιπτώσεις για τον τομέα της απασχόλησης θα είναι ακόμη μεγαλύτερες.